Document ID: 32014R0566

UREDBA SVETA (EU) št. 566/2014
z dne 26. maja 2014
o spremembi Uredbe (ES) št. 617/2007 v zvezi z uporabo prehodnega obdobja med 10. ERS in 11. ERS do začetka veljavnosti Notranjega sporazuma za 11. ERS
SVET EVROPSKE UNIJE JE -
ob upoštevanju Pogodbe o delovanju Evropske unije,
ob upoštevanju Sporazuma o partnerstvu med članicami skupine afriških, karibskih in pacifiških (AKP) držav na eni strani ter Evropsko skupnostjo in njenimi državami članicami na drugi, (1), kakor je bil nazadnje spremenjen (v nadaljnjem besedilu: Sporazum o partnerstvu AKP-EU),
ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008-2013 v skladu s Sporazumom o partnerstvu AKP-ES in o dodelitvi finančne pomoči čezmorskim državam in ozemljem, za katera se uporablja četrti del Pogodbe ES (2) (v nadaljnjem besedilu: Notranji sporazum), in zlasti člena 10(1) Notranjega sporazuma,
ob upoštevanju predloga Evropske komisije,
ob upoštevanju mnenja Evropske investicijske banke,
ob upoštevanju naslednjega:
(1)
Sklep Sveta 2013/759/EU (3) je določil prehodne ukrepe za upravljanje Evropskega razvojnega sklada (ERS) (v nadaljnjem besedilu: premostitveni sklad), da se zagotovijo razpoložljiva sredstva za sodelovanje z afriškimi, karibskimi in pacifiškimi državami ter čezmorskimi državami in ozemlji ter podpora odhodkov od 1. januarja 2014 do začetka veljavnosti 11. ERS.
(2)
Uredbo Sveta (ES) št. 617/2007 (4) je treba spremeniti v zvezi z operativnim in finančnim upravljanjem premostitvenega sklada s strani Komisije v prehodnem obdobju med 10. ERS in 11. ERS do začetka veljavnosti Notranjega sporazuma za 11. ERS in izvedbene uredbe za 11. ERS.
(3)
Primerno je, da se v tem prehodnem obdobju na enak način spremenijo izvedbena pravila za operativno in finančno upravljanje Sklada za spodbujanje naložb.
(4)
Organizacija in delovanje Evropske službe za zunanje delovanje sta določena v Sklepu Sveta 2010/427/EU (5).
(5)
Uredbo (ES) št. 617/2007 bi bilo zato treba ustrezno spremeniti -
SPREJEL NASLEDNJO UREDBO:
Člen 1
V prehodnem obdobju med 10. ERS in 11. ERS do začetka veljavnosti Notranjega sporazuma za 11. ERS se členi 1 do 16 Uredbe (ES) št. 617/2007 nadomestijo s členi iz Priloge k tej uredbi.
Člen 2
Ta uredba se uporablja v skladu s Sklepom 2010/427/EU.
Člen 3
Ta uredba začne veljati tretji dan po objavi v Uradnem listu Evropske unije.
Uporablja se do začetka veljavnosti izvedbene uredbe za 11. ERS.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. maja 2014

Labels: 2
5
10
18
15